Í Reykjavík hefur meðalaldur barna, sem hefur nám í leikskóla, hækkað um þrjá mánuði undanfarin þrjú ár. Fulltrúi meirihlutans hjá skóla- og frístundasviði segir þetta ekki ásættanlegt en tíma taki að bæta úr. Fulltrúi Sjálfstæðisflokks í ráðinu segir að borgin hafi dregist verulega aftur úr nágrannasveitarfélögunum í leikskólamálum.
Nú er meðalaldur reykvískra barna 29 mánuðir þegar þau komast inn á leikskóla borgarinnar, en var 26 mánuðir árið 2018. Hildur Björnsdóttir fulltrúi Sjálfstæðisflokks í skóla- og frístundaráði segir að þetta sýni að ekki hafi verið lögð nægileg áhersla á málaflokkinn.
Þetta eru veruleg vonbrigði og langt í land með að við náum markmiðum um að brúa bilið á milli fæðingarorlofs og leikskóla og koma öllum börnum inn á leikskóla við 12 mánaða aldur. Eru börn í Reykjavík að byrja eldri á leikskóla en börn í nágrannasveitarfélögunum? Já, við erum að sjá að nágrannasveitarfélögunum gengur mun betur en Reykjavík að leysa þennan vanda og þar er verið að taka inn börn á aldrinum 12-18 mánaða inn á leikskóla.
Alexandra Briem forseti borgarstjórnar og fulltrúi Pírata í skóla-og frístundaráði segir að þetta megi meðal annars skýra með því að mörg börn byrji á einkareknum leikskólum en fari síðan yfir í skóla borgarinnar. Þá sé staðan mismunandi eftir hverfum, einna verst sé hún í Vesturbænum.
Þegar covid kom þá losnaði um fullt af AirBnB íbúðum og þá flutti barnafólk meira vestur í bæ en séð hafði fyrir. En 29 mánaða gamalt barn - það er hátt á þriðja ár. Það er alveg rétt. Enda höfum við lagt mikla áherslu á að bæta úr þessu. En það tekur tíma að byggja nýja leikskóla, mjög mikið af þessu er að fara að koma inn 2022 og við vonumst til að sjá miklu skárri tölur þá. Er þetta ásættanlegt? Nei, auðvitað er þetta ekki eitthvað sem við viljum.